उस रोज, पहली बार, लोगों ने अपने शहर पर आग के गोले गिरते देखे। सरहद पार के हमले के लिए यहां के लोग कहाँ तैयार थे? भारतीय सेना ने तुरंत बॉर्डर के गांवों को खाली करवाया। गांव के लोग, अपनी जान बचाकर, शहर की ओर भागे। फजिल्का शहर में भी अब तक ब्लैकआउट हो चुका था। पाकिस्तानी एयक्राफ्टों के द्वारा शहर में कई जगह बम गिराए जा रहे थे और रात के घुप अँधेरे में गोलियां चलने की आवाज़ साफ सुनाई दे रही थी। कुछ ही देर में लोग अपने ज़रूरी सामान के साथ, रेल या सड़क के रास्ते, फाजिल्का छोड़कर चल दिए। आधी रात तक लगभग सारे गाँव और फाजिल्का शहर खाली हो चुका था।